Viber

**Viber** () — дастасунак VoIP для смартфонаў, якія працуюць на плятформах Android, BlackBerry OS, iOS, Symbian, Windows Phone, Bada і кампутараў пад кіраваньнем Windows, macOS і Linux.

Інтэгруецца ў адрасную кнігу і аўтарызуецца па нумары тэлефона. Дазваляе ажыцьцяўляць бясплатныя званкі (аплата толькі за інтэрнэт-трафік) у высокай якасьці паміж смартфонамі з устаноўленым Viber, перадаваць тэкставыя паведамленьні, малюнкі, відэа- і аўдыёпаведамленьні, перасылаць электронныя дакумэнты і файлы, таксама платна тэлефанаваць на стацыянарныя тэлефоны. На Symbian магчымы толькі абмен тэкставымі паведамленьнямі. Стварэньне праграмы ажыцьцявіла кіпрскае прадпрыемства «Вайбэр Мэдыя» (анг. Viber Media), заснаванае ізраільцянам Тальманам Марка і беларускім грамадзянінам Ігарам Магазіньнікам (нар. 1975; Ніжні Ноўгарад, Расейская СФСР). Цэнтры распрацоўкі месьцяцца ў Беларусі (Берасьце і Менск) і Ізраілі.

## Уласьцівасьці
На люты 2022 году «Вайбэр» меў убудаваны перакладнік паведамленьняў, супольнасьці зь неабмежаваным лікам карыстальніц і карыстальнікаў, а таксама скразное шыфраваньне перапіскі. Сярод іншага, існавала магчымасьць тэлефанаваць на замежныя тэлефонныя нумары.

## Гісторыя
Viber быў першапачаткова запушчаны на iPhone 2 сьнежня 2010 году. Папярэдняя вэрсія для Android выйшла ў траўні 2011 году, але мела абмежаваньне ў 50 000 карыстальнікаў; канчатковая вэрсія была выпушчаная 19 ліпеня 2012 г. Viber для BlackBerry, Bada і Windows Phone быў выпушчаны 8 траўня 2012 году. 7 траўня 2013 году выйшла абнаўленьне для iOS да вэрсіі 3.0, з рэлізам якога было абвешчана аб даступнасьці Viber Desktop для Windows і OS X.

У ліпені 2013 г. Сырыйскае электроннае войска ўзламала службу падтрымкі «Вайбэра». На пачатак жніўня 2013 г. сэрвіс меў больш за 200 мільёнаў карыстальнікаў у 193 краінах сьвету, у тым ліку 300 тысячаў у Лібане і некалькі мільёнаў у Эгіпце. Эгіпецкія вайскоўцы забаранілі любое выкарыстаньне дадатку вайскоўцамі і іх сем’ямі ў сувязі з «ізраільскімі каранямі» дадатка, а асноўны правайдэр 3G у Лібане выключыў яго зь сеткі. Тым часам шматлікія арабскія сайты прапанавалі карыстальнікам парады, як абыйсьці гэтыя перашкоды. 13 лютага 2014 г. японскае прадпрыемства «Ракутэн» (Токіё) набыла «Вайбэр» за $900 млн. На красавік 2016 г. налічвалася 249 млн карыстальнікаў (1/3 ад агульнага ліку), якія прынамсі аднойчы за месяц скарысталі праграму. На 1 лістапада 2016 г. налічвалася звыш 800 млн (11,4% жыхароў Зямлі) карыстальнікаў праграмы ў 193 з 212 краінаў. 

На лютым 2022 году «Вайбэр» меў найбольшы ахо насельніцтва ва Ўкраіне — 79 %, Грэцыі — 77 % і Баўгарыі. За 2021 год у Расеі зрабілі звыш 26 млн новых запамповак праграмы, таму ахоп вырас да 43 % насельніцтва.

13 сьнежня 2024 году Viber быў заблякаваны ’ам на тэрыторыі Расеі.

## Мовы
На 2015 г. выданьне праграмы пад Windows Phone мела інтэрфэйс на 35 мовах. Пад Андроід — на 33 мовах. Пад iOS — на 32 мовах. Пад Windows — на 12 мовах. Пад Блэкбэры  — на 4 мовах.

Беларускі пераклад праграмы існаваў пад Андроід.

## Беларусь
У лістападзе 2016 г. лік карыстальнікаў «Вайбэра» ў Беларусі перавысіў 4,5 млн чалавек, што складала амаль палову насельніцтва краіны (47,3% з 9,505 млн жыхароў). Такім чынам, за 1,5 гады зь лета 2015 г. лік карыстальнікаў «Вайбэра» ў Беларусі вырас на 73%. Беларускім карыстальнікам былі даступныя 50 публічных лапатухаў (чатаў). У жніўні 2020 году «Вайбэр» налічваў звыш 6 млн штодзённых карыстальнікаў у Беларусі (64 % насельніцтва Беларусі). На «Вайбэр Мэдыя» ў Беларусі працавала звыш 120 чалавек. За першыя 20 дзён 2021 году «Ракутэн Вайбэр» заблякаваў у Беларусі звыш 3000 рахункаў за спробы махлярства, на якія скардзіліся трымальнікі банкаўскіх картак. Зламысьнікі тэлефанавалі з падробленых рахункаў банкаў і прадстаўляліся іх супрацоўнікамі, у тым ліку «Беларусбанка». У якасьці фотаздымка махляры карысталіся эмблемай банка, назву якога ставілі ў назьве рахунка. Падчас размовы зламысьнікі спрабавалі выведаць: нумар, тэрмін дзеяньня і код пацьверджаньня карткі (КПК), нумар асабістага распазнаваньня (НАР), найменьне і ключ сеціўнага ўваходу, 3-дамэнны бясьпечны ключ і ключ у кароткім паведамленьні. Падробленыя рахункі заблякавалі на падставе адзнакі «гэта спам» ад карыстальнікаў «Вайбэра», а таксама адпаведных скаргаў у службу падтрымкі.

## Крыніцы

Катэгорыя:Софтфоны
Катэгорыя:Кросплятформавае праграмнае забесьпячэньне
Катэгорыя:Праграмнае забесьпячэньне для Windows
Катэгорыя:Зьявіліся ў 2010 годзе
Катэгорыя:Кіпрскія кампаніі
Катэгорыя:Беларускія вытворцы праграмнага забесьпячэньня
Катэгорыя:Ізраільскія кампаніі
Катэгорыя:Транснацыянальныя карпарацыі